section_heading: Incident
paragraph_text: 15. siječnja OESS je izvijestila da je došlo do ozbiljnog pogoršanja stanja u Štimlju. Selo Račak, Malopoljce, Petrovo i Belince su bili pogođeni eskalacijom. Verifikacijska misija je zabilježila kako gore kuće u Račku i Malopoljcu, te kako tenkovi i oklopna vozila direktno pucaju na kuće u blizini naselja Malopoljce i Petrovo. Kasnije tog dana, kada je misija uspjela stići do Račka, vidjeli su mrtvog kosovskog Albanca i još pet ozlijeđenih civila. Oni su također dobili izvješća o drugim ubojstvima. Stanovnici Račka tvrdili su da je 20-ak muškaraca odvojeno od žena i djece, uhićeno i deportirano. Međutim, OESS-u je bio zabranjen pristup i intervjuiranje preživjelih, zbog čega su podnijeli prosvjednu notu vlastima SRJ.